允迪以羊膏瀹茗飲呂景實景實有詩歎賞僕意未然輙次原韻
作者：劉一止
朝代：宋

paragraphs: 精金不受釧釵辱，瑞草何曾取膏腹。
乳花粥西名已非，薦以羊肪何太俗。
山林鐘鼎異天性，難遣華腴偶窮獨。
森森正味苦且嚴，玉質無瑕誰敢戮。
君家饌林多錯本，讀罷流涎誑枯吻。
故令茗盌變腥膻，遠想黄封雪花醖。
呼酪爲奴逢彼怒，自惜爭雄巧相污。
我寧不飲信我說，獨喜君詩有神助。
君不見穆家兄弟故可人，概以骨鯁恐異趣。